**“ყველა ფორმის ტუბერკულოზის ხარისხიან დიაგნოსტიკასა და მკურნალობაზე უნივერსალური ხელმისაწვდომობის“ პროგრამა**

პროგრამის მიზანს წარმოადგენს **ქვეყანაში ტუბერკულოზით გამოწვეული სიკვდილიანობის და ავადობის ტვირთის შემცირება** მკურნალობაზე პაციენტების დამყოლობის გაუმჯობესების, ტუბერკულოზის და განსაკუთრებით, რეზისტენტული ტუბერკულოზის დიაგნოსტიკის სრულყოფის და ეროვნული პროგრამის მართვის, კოორდინაციის, მონიტორინგის და შეფასების გაძლიერების გზით, როგორც სამოქალაქო, ასევე პენიტენციურ სისტემაში.

შიდსთან, ტუბერკულოზსა და მალარიასთან ბრძოლის გლობალური ფონდის პროგრამის ფარგლებში უკანასკნელი შვიდი წლის განმავლობაში (2010-2016) გამოვლინდა და ეფექტიანი მკურნალობა მიეწოდა 35,000-ზე მეტ ტბ პაციენტს.

**გლობალური ფონდის ტუბერკულოზის პროგრამის მიღწევები**



**3760** ტბ პაციენტმა მიიღო ფულადი წახალისება

**20,000-მდე** ადამიანს

ჩაუტარდა ტბ სადიაგნოსტიკო ტესტირება

პაციენტების **85%-მა**

წარმატებით დაასრულა ტბ მკურნალობა (2012 წ. კოჰორტა)

**3283** ადამიანი ჩაერთო ტბ მკურნალობაზე

**საქართველოში გამოვლენილი ტუბერკულოზის შემთხვევათა დინამიკა წლების მიხედვით**



საქართველოში მულტირეზისტენტული ტუბერკულოზის ტვირთი მაღალია, თუმცა 2016 წლის ექვსი თვის წინასწარი მონაცემებით ტუბერკულოზის ახალი შემთხვევების 10%-ში, გვხვდება ტუბერკულოზის მულტირეზისტენტული ფორმები, რაც წინა წლის მაჩვენებელთან (12%) შედარებით მცირე, მაგრამ მნიშვნელოვანი გაუმჯობესებაა. 2016 წლის წინასწარი მონაცემებით კვლავ შეიმჩნევა შემთხვევების კლების ტენდენცია, პროგრამაში დარეგისტრირდა 3283 პაციენტი, მათგან მულტირეზისტენტული და ექსტენსიურად რეზისტენტული ტუბერკულოზის დიაგნოზი დაუდგინდა და მკურნალობაში ჩაერთო 406 პაციენტი.

**მულტირეზისტენტული ტუბერკულოზის გავრცელება ახალ და წარსულში ნამკურნალებ ტბ შემთხვევებში**



არსებული გამოწვევების გათვალისწინებით, შიდსთან, ტუბერკულოზსა და მალარიასთან ბრძოლის გლობალური ფონდის მხარდაჭერით, ქვეყანაში დაინერგა და ხორციელდება ეფექტიანი სამკურნალო და სადიაგნოსტიკო ღონისძიებები:

**ტუბერკულოზზე სავარაუდო ყველა შემთხვევაში პაციენტების უზრუნველყოფა საჭირო გამოკვლევებითა და დიაგნოსტიკური საშუალებებით;**

ქვეყანაში დანერგილია ჯანმრთელობის მსოფლიო ორგანიზაციის მიერ აღიარებული უახ­ლესი სადიაგნოსტიკო მეთოდები: კულტურალური კვლევები მყარ და თხევად ნიადაგზე, ტუბერკულოზის და მულტირეზისტენტული ტუბერკულოზის სწრაფი სადიაგ­ნოსტიკო მეთოდები და წამალზე მგრძნობელობის ტესტები.

მთელი ქვეყნის მასშტაბით გამოიყენება სწრაფი დიაგნოსტიკის მეთოდი GeneXpert აპარატების მეშვეობით, რომლებიც გლობალური ფონდის პროგრამის ფარგლებში შეძენილია 2015 წელს. 2016 წელს 15 124 პაციენტს ჩაუტარდა ნახველის გამოკვლევა სწრაფი მეთოდით. 2016 წელს დამატებით შეძენილია 19 GeneXpert აპარატი, რომლებიც განთავსდება ზოგადი პროფილის დაწესებულებებში და გამოყენებული იქნება დაავადების ადრეული გამოვლენისა და სამედიცინო დაწესებულებაში ტუბერკულოზის გავრცელების შემცირებისთვის.

შერჩეულ რეგიონებში საქართველოს ფოსტის მეშვეობით, ტუბერკულოზის მართვის სახელმწიფო პროგრამის ფარგლებში, ნახველის ნიმუშების ტრანს­პორტირების პილოტური პროექტის წარმატებით დასრულების შემდეგ, აღნიშნული სქემა გავრცელდა ქვეყნის მთელ ტერიტორიაზე, რაც მნიშ­ვნე­ლოვნად ამცირებს ლაბორატორიის დონეზე დიაგნოსტირების დაყოვნებას და სამედიცინო დაწესებულებისთვის გამოკვლევის შედეგების შეტყობინების ვადებს.

დიაგნოსტირებული პაციენტების 92%-ს ჩაუტარდა პირველი რიგის მედიკამნეტებზე მგრძნობელობის ტესტი.

წინასწარი მონაცემებით კვლავ გაიზარდა ტუბერკულოზის მქონე პაციენტთა აივ ტესტირება, მოცვის მაჩვენებელი და მიაღწია 92%-ს (საბაზისო მონაცემი - 62% 2014 წელს); 2016 წლის ბოლოდან პაციენტებს, რომელთაც დაუდასტურდათ ტუბერკულოზის დიაგნოზი ასევე უტარდებათ ტესტირება C ჰეპატიტზე.

**ტუბერკულოზით დაავადებული ყველა პაციენტის, მათ შორის ტუბერკულოზის რეზისტენტული ფორმის მქონე პირების უზრუნველყოფა ხარისხიანი მედიკამენტებით;**

ტუბერკულოზით დაავადებული პაციენტების ხარისხიან მედიკამენტებზე ხელმისა­წვდო­მობის უზრუნველყოფა გულისხმობს როგორც, სენსიტიური და მულტირეზის­ტენ­ტული და ექსტენსიურად რეზისტეტული (M/XDR-TB) ტუბერკულოზით დაავადებული პაციენ­ტების მკურნალობას პირველი, მეორე და მესამე რიგის მედიკამენტებით, ისე გვერდითი მოვლენების მართვისთვის საჭირო მედიკამენტებით პაციენტთა უზრუნველ­ყოფას. მათგან პირველი რიგის მედიკამენტების შესყიდვის ხარჯებს ფარავს სახელმწიფო ბიუჯეტი, ხოლო მეორე რიგის წამლების შეძენა ხდება გლობალური ფონდის დახმარებით. 2017 წლიდან სახელმწიფო ჩაერთვება მეორე რიგის მედიკამენტების დაფინანსებაში და უზრუნველყოფს მათი ღირებულების 25% თანა-დაფინანსებას.

2015 წლიდან საქართველოში ხელმისაწვდომია ახალი ტუბერკულოზის საწინააღმდეგო მედიკემენტები. ახალი რეჟიმების დანერგვის ხელშეწყობის მიზნით ჩამოყალიბდა „მობილური კონსილიუმი“, რომელიც ასრულებს გასვლით ვიზიტებს საქართველოს ყველა რეგიონში, პენიტენციური სექტოროს ჩათვლით. კონსილიუმი იხილავს პაციენტების კლინიკურ-დიაგნსოტიკურ მონაცემებს, აფასებს რისკებს და იღებს გადაწყვეტილებას მათი ახალ სამკურნალო რეჟიმში ჩართვის თაობაზე, და ასევე იძლევა რეკომენდაციებს მკურნალობაზე მყოფ პაციენტებში გამოვლენილი გვერდითი მოვლენების მართვის შესახებ.

წინასწარი მონაცემებით, 2016 წელს მკურნალობაში ჩაერთო 3283 პაციენტი, მათგან 406 დაიწყო მეორე რიგის მედიკამენტებით მკურნალობა. პროგრამულად გამოიყენება ახალი მედიკამენტები - 246 პაციენტს დაენიშნა ბედაქილინი და 65 პაციენტს - დელამანიდი.

სენსიტიური ტუბერკულოზით დაავადებული პაციენტების წარმატებული მკურნალობის მაჩვენებელი 83%-მდეა; პროგრამისთვის გამოწვევად რჩება მულტირეზის­ტენ­ტული ფორმის ტუბერკულოზის წარმატებული მკურნალობის დაბალი მაჩვენებელი, რაც უპირატესად მკურნალობის შეწყვეტას უკავშირდება (32%, 2014 წლის კოჰორტა), ამდენად, მომდევნო წლის გეგმაში აქცენტი კეთდება დამყოლობის გაუმჯობესებაზე მიმართულ ღონისძიებებზე.

2016 წლის ივნისიდან ჯანდაცვის მინისტრის ბრძანებით, ტუბერკულოზით დაავადებული პაციენტის მკურნალ ექიმს დაევალა აცნობოს „ტუბერკულოზისა და ფილტვის დაავადებათა ეროვნული ცენტრის“ ფარმაკოზედამხედველობის კომიტეტს ნებისმიერი სერიოზული არასასურველი მოვლენის შესახებ დადგენილი ფორმით. ბრძანების ამოქმედების შემდეგ მნიშვნელოვნად შეიცვალა სერიოზული არასასურველი მოვლენების იდენტიფიცირება, მათი მართვა, სწორი კლასიფიკაცია, რეგისტრაცია და ანგარიშგება, რაც მანამდე სუბოპტიმალურად ხდებოდა. 2016 წლის დეკემბრის მდგომარეობით ტფდეც-ს ფარმაკოზედამხედველობის კომიტეტში შემოვიდა სერიოზურლი არასასურველი მოვლენების ამსახველი 73 ანგარიში. ტფდეც-ს მიერ ხორციელდება მოვლენების ანალიზი და მედიკამენტებთან მიზეზ-შედეგობრივი კავშირის დადგენა, რაც თავის მხრივ ხელს უწყობს პაციენტების მოვლისა და მართვის ხარისხის გაუმჯობესებას.

**დასრულებული მკურნალობის/მკურნალობაზე დამყოლობის მაჩვენებელების გაუმჯობესება, ხანგრძლივვადიან მკურნალობაზე მყოფ პაციენტთა ფულადი წახალისების გზით და მკურნალობის მეთვალყურეობის ინოვაციური მეთოდების დანერგვით, როგორიცაა ვიდეო-DOT და მობილური ამბულატორიები;**

ფულადი წახალისების სქემის ფარგლებში მულტირეზისტენტული და რეგულარული ტუბერკულოზით დაავადებული პაციენტები, რომლებიც იჩენენ მკურნალობისადმი კარგ დამყოლობას, ამბულატორიული მკურნალობის პერიოდში იღებენ ფულად დახმარებას. მულტირეზისტენტული ტუბერკულოზით დაავადებული პაციენტებს კვირაში ექვსი დღის განმავლობაში უწევთ ექთნის მეთვალყურეობის ქვეშ (DOT) წამლის მიღება დაწესებულებაში. აღნიშნულ პაციენტებს გლობალური ფონდის ტუბერკულოზის პროგრამის ფარგლებში ეძლევათ ტრანსპორტირების თანხა ტუბერკულოზის სამკურ­ნა­ლო დაწესებულებამდე მისასვლელად.

2016 წელს ფულადი წახალისების სქემის ფარგლებში 3042 სენსიტიურმა ტბ პაციენტმა და 718 მულტირეზისტენტულმა ტბ პაციენტმა მიიღო ფულადი ანაზღაურება. რეზისტენ­ტუ­ლი ტუბერკულოზის მქონე პაციენტთა მკურნალობაზე დამყოლობის სქემის წინასწარი შეფასებით პაციენტების ზედამხედველობიდან დაკარგვის მაჩვენებელი შემცირდა 42%-ით (35% - 2013წ. კოჰორტა, 20% - 2014წ. კოჰორტა);

ამბულატორიული მკურნალობის ეტაპზე პაციენტთათვის სამედიცინო დახმარების გეოგრაფიული ხელმსაწვდომობის გაუმჯობესების მიზნით გლობალური ფონდის ტუბერკულოზის პროგრამის ფარგლებში 2016 წელს შეძენილია 3 მობილური ამბულატორია, დაგეგმილია, რომ აღნიშნული ამბოლატორიები იმოძრავებენ ქალაქის იმ უბნებში, რომლებიც დაშორებულია ამჟამად არსებული ტუბსამსახურებიდან და პაციენტებს მიეცემათ საცხოვრებელ ადგილთან ახლოს მედიკამენტების სამედიცინო პერსონალის მეთვალუყურეობით მიღების საშუალება.

2016 წლიდან ივლისიდან თბილისში დაიწყო ინოვაციური მიდგომის - ვიდეო მეთვალყურეობით მკურნალობის პილოტური პროექტი. ამბულატორიული მკურნალობის ეტაპზე რეზისტენტული ტუბერკულოზით დაავადებული პაციენტები, რომლებმაც ამ პილოტურ პროექტში მოინაწილეობის სურვილი გამოთქვეს, წამლებს იღებენ ვიდეოზარის დროს, რომელსაც ექთანი მეთვალყურეობს სკაიპის მეშვეობით. სულ 2016 წელს ასეთ მეთვალყურეობაში ჩაერთო 15 პაციენეტი თბილისში, ქუთაისში და ზუგდიდში. ვიდეო მეთვალყურეობამ მნიშვნელოვნად შეუწყო ხელი დამყოლობას, ყველა პაციენტი მკურნალობს რეჟიმის სრული დაცვით და ამასთან, კმაყოფილია აღნიშნული მიდგომის გამოყენებით. 2017 წლიდან იგეგმება ამ პროგრამის გაფართოვება და როგორც რეზისტენტული, ასევე სენსიტიური ტუბერკულოზით დაავადებული პაციენტების მოცვა.

**ტუბერკულოზის სერვისების მიმწოდებელი ინფრასტრუქტურის გაუმჯობესება**

თბილისის ტერიტორიაზე არსებული 5 დისპანსერიდან 3 ამორტიზებულია. ამ დაწესებულებებში პაციენტთათვის სამედიცინო სერვისების მისაწოდებლად არ არსებობს მინიმალური პირობებიც კი და შეუძლებელია ინფექციის კონტროლის მოთხოვნების სრულად დაკმაყოფილება. ვინაიდან აღნიშნული დაწესებულებების შენობები რეაბილიტაციას არ ექვემდებარება, გლობალური ფონდის ტუბერკულოზის პროექტის დახმარებით დაიწყო ახალი DOT ამბულატორიული ცენტრის მშენებლობა, რომელიც დასრულდება 2017 წელს.

**ტუბერკულოზის კონტროლის ნაციონალური პროგრამის მართვის, კოორდინაციის, მონიტორინგისა და შეფასების მექანიზმების გაძლიერება;**

აღნიშნული ღონისძიების ფარგლებში ქვეყანაში შექმნილია მონიტორინგის და შეფასების ჯგუფი, რომელიც მოიცავს 10 რეგიონულ კოორდინატორს და 3 სპეციალისტს ცენტრა­ლურ დონეზე (ეპიდემიოლოგი, ლაბორატორიის სპეციალისტი და ფარმაცევტი). ჯგუფი კვარტალურად ახორციელებს ტბ დაწესებულებების რაიონულ, რეგიონულ და ცენტრა­ლურ სუპერვიზიას, და ასევე, პირველადი ჯანდაცვის დაწესებულებების რეგიონულ სუპერვიზიას, რომლის მიზანია ძირითადი ინდიკატორებისა და აქტივობების, მათ შორის ამბულატორიულ მკურნალობაზე მყოფი მულტირეზისტენტული ტუბერკულოზის შემთხვევების მართვის კონტროლის გაუმჯობესება. სასჯელაღსრულების და პრობაციის სამინისტროს სამედიცინო დეპარტამენტთან თანამშრომლობით რეგულარული მონიტორინგი და სუპერვიზია, ასევე, ტარდება პენიტენციურ სისტემაში.

**სამოქალაქო სექტორის ჩართულობა ტუბერკულოზის შესახებ ცნობიერების ამაღლების მიზნით**

საერთაშორისო გამოცდილება და მტკიცებულებები გვიჩვენებს რომ ტუბერკულოზის კონტროლის საქმეში უმნიშვნელოვანესი როლი ენიჭება არასამთავრობო სექტორს, განსაკუთრებით კი მოსახლეობის განათლებისა და პაციენტთა მკურნალობაზე დამყოლობის გაუმჯობესების მიმართულებით. ამდენად, 2016 წელს სამოქალაქო სექტორის ჩართულობით განხორციელდა ორი პროექტი:

სხვადასხვა სამიზნე ჯგუფისთვის (სხვადასხვა რანგის სამღვდელოებისა და მრევლის ჩათვლით), ტუბერკულოზის შესახებ ინფორმაციის მიწოდება საგანმანათლებლო კამპანიის საშუალებით; პროექტის ფარგლებში მომზადდა საინფორმაციო მასალა, ჩატარდა საინფორმაციო-საკომუნიკაციო შეხვედრები 9 ეპარქიაში, თითოეული შეხვედრის ბოლოს შეირჩა ეკლესიის მსახური (სულ 52), რომლებმაც გაიარეს სწავლება, როგორც თანასწორ-განმანათლებლებმა. ტუბერკულოზის აქტიური შემთხვევების გამოვლენის მიზნით სკრინინგი ჩაუტარდა 271 პირს, რომელთაგან 12 გაიგზავნა სამედიცინო დაწესებულებაში როგორც ტუბერკულოზზე სავარაუდო სიმპტომების მქონე. გარდა ამისა, ჩატარდა სამინფორმაციო-საკომუნიკაციო შეხვედრები სტუდენტებთან წმ. თამარის უნივერსიტეტსა და სასულიერო აკადემია/სემინარიაში.

ახალგაზრდა თაობაზე ორიენტირებული საინფორმაციო-საკომუნიკაციო-საგანმანათლებლო კამპანიის განხორციელება ქვეყნის მასშტაბით ჟურნალისტების, სტუდენტების, პედაგოგ-მასწავლებლებისა და მოსწავლეების ტუბერკულოზის თემაზე ცოდნის ამაღლების მიზნით. კამპანიის ფარგლებში შემუშავდა და დამზადდა საინფორმაციო მასალები (ბუკლეტი, ფლაერი, მაისური, კალენდარი და სხვა) ჩატარდა სასწავლო სემინარები ჟურნალისტებისთვის თბილისში, ქუთაისში და თელავში, რომელთაც დაესწრო 41 ჟყრნალისტი; ასევე, ჩატარდა სემინარები თბილისისა და რეგიონების 25 სკოლასა და 6 უმაღლეს სასწავლებელში. სემინარების შემდეგ გაიმართა მოსწავლეთა და სტუდენტთა გამოფენები, პრეზენტაციები და დისკუსიები. კამპანიის ფარგლებში ჩატარებული სემინარები და აქციები გაშუქდა როგორც ბეჭდურ მედიაში, ასევე რადიო და ტელემაუწყებლების მიერ.

**2017 წლის ძირითადი პრიორიტეტები**

2016 წლის 23 ნოემბერს გლობალური ფონდის დაფინანსების ახალი მოდელის ფარგლებში ხელი მოეწერა ახალ საგრანტო ხელშეკრულებას „ყველა ფორმის ტუბერკულოზის ხარისხიან დიაგნოსტიკასა და მკურნალობაზე უნივერსალური ხელმისაწვდომობის მდგრადობის“ პროგრამა, რომლის მიზანია საქართველოში ტუბერკულოზის ტვირთის და ქვეყნის ერთიან სოციალურ და ეკონომიკურ განვითარებაზე მისი გავლენის შემცირება, ტუბერკულოზის ყველა ფორმის დროულ და ხარისხიან დიაგნოსტიკასა და მკურნალობაზე საყოველთაო ხელმისაწვდომობის უზრუნველყოფით, რაც შეამცირებს დაავადების გავრცლებას და სიკვდილის შემთხვევებს და მოახდენს წამალ-რეზისტენტობის შემდგომი განვითარების პრევენციას. ამ პროგრამის ფარგლებში დაავადების დიაგნოსტიკასა და მკურნალობასთან ერთად ყურადღება გამახვილებულია ხელშემწყობი გარემოს და სისტემების შექმნაზე.

ახალი პროგრამის ფარგლებში, 2017 წელს, წინა წლების მსგავსად იგეგმება:

* მეორე რიგის ანტიტუბერკულოზური მედიკამენტები შეძენა (მთლიანი ღირებულების 25%-ის შესყიდვა მოხდება სახელმწიფო ბიუჯეტით)
* ლაბორატორიებისთვის სახარჯი მასალების შესყიდვა ბაქტერიოსკოპიის, კულტურალური კვლევების და წამალზე მგრძნობელობის ტესტების ჩასატარებლად
* რეგულარული და მულტირეზისტენტული ტუბერკულოზით დაავადებული პაციენტებისთვის ფულადი წახალისების სქემის ოპერირება

პროექტის ქვეკონტრაქტორის, ტუბერკულოზის და ფილტვის დაავადებათა ცენტრის მიერ იგეგმება შემდეგი აქტივობების განხორციელება:

* ტუბერკულოზის პროგრამის (მათ შორის პენიტენციური სისტემის) სუპერვიზია და მონიტორინგი
* პაციენტის მხარდამჭერი აქტივობები, რაც მოიცავს პაციენტის ამბულატორიულ მკურნალობაზე დამყოლობის შემთხვევაში სატრანსპორტო დანახარჯების ანაზღაურებას და მკურნალობაზე დამყოლობის სამსახურის ფორმირებას
* სიმძლავრეების გაზრდა (ლაბორატორიის ISO აკრედიტაცია, ადგილობრივი/საერთაშორისო ტრენინგი, ფარმაკოზედამხედველობა, სამკურნალო გაიდლაინების შემშავება/განახლება, ECHO-TB პროექტის განხორციელება)

პროგრამაში ასევე დაგეგმილია ახალი აქტივობები და ინოვაციური მიდგომების დანერგვა:

* ვიდეო მეთვალყურეობით თერაპიის (VOT) პროექტისთვის მობილური აპლიკაციის შემუშავება
* ECHO მოდელის პილოტირება, რაც გულისხმობს ტელეკონფერენციის ტექნოლოგიის გამოყენებას პაციენტების მდგომარეობის განხილვისა და კონსულტირებისთვის, რაც სამედიცინო დახმარების ხარისხის ამაღლების და პერსონალის ტრენინგის საშუალებას იძლევა
* ტუბერკულოზის პროგრამის ჯანდაცვის სისტემაში ინტეგრაციის გაძლიერება, GeneXpert ზოგადი პროფილის სამედიცინო დაწესებულებებში განთავსება და პაციენტების აქტიური მოძიება
* ტუბერკულოზის ამბულატორიული სერვისის მიწოდება მობილური ამბულატორიების მეშვეობით
* იგეგმება არასამთავრობო სექტორის ჩართულობით შემდეგი აქტივობების ჩატარება:
	+ საინფორმაციო/საგანმანათლებლო კამპანია
	+ ტუბერკულოზის შესახებ ინფორმაციის მიწოდება სტიგმისა და დისკრიმინაციის საწინააღმდეგო საგანმანათლებლო კამპანია სამიზნე ჯგუფში
	+ ტუბერკულოზით დაავადებული პაციენტების მკურნალობაზე დამყოლობის გაუმჯობესება მულტიდისციპლინური სათემო ჯგუფის ჩართულობით